Fennec Shand

**Fennec Shand** is in fiktyf personaazje út 'e ''Star Wars''-franchise. Hja waard yn 2019 yntrodusearre yn in minder wichtige rol yn 'e live-actiontillefyzjesearje *[[The Mandalorian]]*, mar groeide yn it twadde seizoen fan dy searje en yn 'e spin-offsearje *[[The Book of Boba Fett]]* út ta ien fan 'e haadpersoanen. De geastlike heit fan it personaazje wie tillefyzjeprodusint Jon Favreau. Fennec Shand is in hiermoardneresse, preemjejagerinne en hierlinge dy't yn 'e fyfde ôflevering fan seizoen&nbsp;1 fan *The Mandalorian* skynber omkomt. Letter docht bliken dat har libben rêden is troch de Mandaloriaanske preemjejager Boba Fett, wêrby't dielen fan har lichem ferfongen binne troch sybernetika. Dat makket Shand ta in cyborg. Hja stiet by Fett yn 'e skuld en wurdt syn partner. Tegearre krewearje se om it misdie-ympearium fan Jabba de Hutt oer te nimmen. De rol fan Fennec Shand wurdt spile troch aktrise Ming-Na Wen. Hja spriek ek de dialooch yn foar Shand yn 'e tekenfilmsearje *[[Star Wars: The Bad Batch]]*. Shand wurdt beskôge as in favoryt fan 'e fans fan 'e franchise.

## Skepping fan it personaazje
It personaazje fan Fennec Shand waard betocht troch Jon Favreau, de foarnaamste tillefyzjeprodusint fan 'e searje *[[The Mandalorian]]*. In grut diel fan har persoanlikheid waard ynspirearre troch it bist dêr't se nei ferneamd is, de fennek (*Vulpes zerda*), in lyts soarte foks dat foarkomt yn 'e woastinen fan Noard-Afrika en it Midden-Easten. Krekt as dat bist is Shand sawol predator as proai, en de eigenskippen fan 'e fennek, lykas fernimstigens, slûchslimmens, linigens, it fermogen om yn folsleine stilte te bewegen en it fermogen om te oerlibjen ûnder drege omstannichheden, kinne ek oan Fennec Shand taskreaun wurde.  

## Fiktive biografy
### Yn ''The Mandalorian''
Fennec Shand waard foar it earst yntrodusearre yn *Chapter&nbsp;5: The Gunslinger*, de fyfde ôflevering fan seizoen&nbsp;1 fan 'e live-actionsearje *[[The Mandalorian]]*. Hja komt dêrút nei foarren as in hiermoardneresse en hierlinge dy't mysterieus is en tige gefaarlik. Oer har ferline is net folle bekend, útsein dat se wurke hat foar de wichtichste misdiesyndikaten fan it Stjerrestelsel, wêrûnder dy fan 'e Hutts. 

In jonge, asprirearjende preemjejager, Toro Calican, wol de preemje ynje dy't Shand op 'e holle pleatst is, net sasear om it jild as wol om in reputaasje foar himsels te winnen. Hy freget dêrfoar de help fan 'e protagonist fan 'e searje, de fêstige Mandaloriaanske preemjejager Din Djarin. Tegearre spoare se Shand op yn 'e Dunesee op 'e planeet Tatooine, oerlibje har mûklaach, komme har oer it mad en nimme har finzen. As Djarin eefkes fuort is, besiket Shand om Calican tsjin him op te setten, troch derop te wizen dat Djarin ek socht wurdt. Ynstee dat Calican har frijlit, sjit er har lykwols yn 'e búk en lit har yn 'e woastyn efter om te stjerren, wylst er op eigen manneboet efter Djarin oangiet. De ôflevering einiget as in ûnidentifisearre persoan op it lichem fan Shand ta rint.

Shand keart werom yn *Chapter&nbsp;14: The Tragedy*, de sechsde ôflevering fan seizoen&nbsp;2. Dêryn docht bliken dat har libben rêden is troch de Mandaloriaanske preemjejager Boba Fett. Dy hat de stikkene dielen fan har lichem ferfongen troch sybernetika, sadat se no in cyborg is, en hy hat har dêrnei fersoarge hat oant se opbettere. Dêrtroch stiet se no djip by him yn 'e skuld en is se syn partner wurden. Se reizget mei Fett nei de planeet Tython om te besykjen syn wapenris werom te krijen fan Din Djarin. Yn ruil foar de wapenris betinget Djarin harren meiwurking oan 'e rêding fan syn beskermeling Grogu, dy't troch de stoarmtroepers fan *[[moff]]* Gideon ûntfierd is. 

Dat, yn *Chapter&nbsp;15: The Believer* en *Chapter&nbsp;16: The Rescue* fjochtsje Shand en Fett oan 'e kant fan Djarin tsjin 'e restanten fan it Galaktysk Keizerryk, wêrby't se úteinlik de jonge Grogu witte te befrijen. Oan 'e ein fan 'e lêste ôflevering, nei't harren skuld oan Djarin ôfbetelle is, keare Shand en Fett werom nei Tatooine, dêr't se it paleis fan 'e deade gangster Jabba de Hutt binnenkringe en syn opfolger en eardere majordomo Bib Fortuna deasjitte. Dêrnei nimt Fett plak op 'e troan fan Jabba, mei Shand oan syn side.

### Yn ''Star Wars: The Bad Batch''
Yn 'e tekenfilmsearje *[[Star Wars: The Bad Batch]]*, dy't 28 jier foàr de foarfallen yn *The Mandalorian* spilet, komt yn 'e ôflevering *Cornered* in jongere Shand foar, dy't op dat stuit as preemjejagerinne wurket en besiket de preemje op 'e holle fan Omega te ynjen. Op it romtestasjon Pantora moetet se Omega en wit har fertrouwen te winnen, mar Hunter, de lieder fan 'e 'Bad Batch', hat har troch. Omega pykt út mei de oaren en hoewol't Shand harren efterfolget op in stellen glydmotor, witte se te ûntkommen. 

Yn 'e ôflevering *Bounty Lost* dûkt Shand wer op as Omega ûntfierd is troch de preemjejager Cad Bane. Dy is fan doel har út te leverjen oan 'e Kaminoaanske wittenskipper Taun We. Shand makket Taun We dea en befjochtet Bane om't se ynhierd is om Omega by Nala Se te bringen, in oare Kaminoaanske wittenskipper. Underwilens wurdt Omega rêden troch de oare leden fan 'e 'Bad Batch', en se ûntkomme op 'e nij. Shand komt foar dat Bane harren efterfolgje kin troch syn romteskip te sabotearjen. As se har falen oan Nala Se rapportearret, seit dy dat alles goed is salang't Omega mar net yn 'e hannen fan 'e Kaminoaanske earste minister Lama Su falt, foar wa't Taun We wurke. Om't Shand dat foarkomd hat, betellet Nala Se dochs de ôfsprutsen priis. 

### Yn ''The Book of Boba Fett''
Yn *[[The Book of Boba Fett]]* is Fennec Shand mei Boba Fett ien fan 'e haadpersoanen. De searje giet fierder dêr't *The Mandalorian* einige. Fett besiket it misdie-ympearium fan Jabba de Hutt oer te nimmen, en Shand tsjinnet dêrby as syn rjochterhân, oftewol syn *[[consigliere]]*, om it yn maffiatermen te sizzen. Se helpt by it runnen fan it misdiesyndikaat en by it útskeakeljen fan rivalen. As Fett risselwearret foar oarloch mei it Pyke-syndikaat om 'e hearskippij oer Tatooine, rekrutearret Shand Din Djarin om oan harren side te fjochtsjen. Neitiid nimt se diel oan 'e striid tsjin 'e Pykes en harren bûnsgenoaten, foar't se de lieder fan it Pyke-syndikaat út 'e wei rommet en teffens de ferriedlike boargemaster fan Mos Espa en de lieders fan 'e misdiefamyljes dy't it tsjin Fett yn 'e kant set hawwe.

## Keppelings om utens
*Artikel oer Fennec Shand yn Wookieepedia, de offisjele ''Star Wars''-Wikipedy